作者：司马光
词牌/韵律：锦堂春・锦堂春慢

paragraphs: 红日迟迟，虚廊转影，槐阴迤逦西斜。
彩笔工夫，难状晚景烟霞。
蝶尚不知春去，漫绕幽砌寻花。
奈猛风过后，纵有残红，飞向谁家。
始知青鬓无价，叹飘零官路，荏苒年华。
今日笙歌丛里，特地咨嗟。
席上青衫湿透，算感旧、何止琵琶。
怎不教人易老，多少离愁，散在天涯。